Man ná wilde jaagtog in Pta doodgeskietArgieffoto: SAPD / Facebook ŉ Man is Maandag ná ŉ wilde jaagtog deur Pretoria se strate doodgeskiet. Konst. Tumisang Moloto, polisiewoordvoerder, het Dinsdag aan Maroela Media gesê die jaagtog het gevolg nadat ŉ inwoner Maandag omstreeks 11:00 van ŉ onbekende hoeveelheid kontant beroof is nadat hy geld by ŉ bank in die Quagga-winkelsentrum in die weste van Pretoria onttrek het. “Inligting oor die voertuig, ŉ wit Volkswagen Caddy, waarin drie verdagtes gevlug het, is versprei. Die polisie se blitspatrollie het die voertuig in Kerkstraat opgespoor en van die pad probeer aftrek,” het Moloto gesê. Die verdagtes het die polisie probeer ontduik en ŉ hoëspoedjaagtog in die rigting van Danville het gevolg. Die jaagtog het in Bruinvingergras-singel tot ŉ einde gekom waar daar ŉ oor-en-weer-skietery tussen die verdagtes en die polisie uitgebreek het. ŉ Verdagte is noodlottig gewond. Die ander twee kon daarin slaag om te voet te vlug en is steeds soek. Die polisie het beslag gelê op ŉ 9 mm-pistool en die verdagtes se voertuig. Verdere ondersoek het bepaal dat die voertuig in Oktober verlede jaar in Pretoria se middestad gesteel is. Die polisie ondersoek ŉ saak van die besit van ŉ gekaapte voertuig en die besit van ŉ ongelisensieerde vuurwapen en ammunisie. Die polisie ondersoek ook die moontlikheid of die verdagtes met ander rooftogte die afgelope tyd in die omgewing verbind word.